Akademia se hande versterk met vooraanstaande professors - Solidariteit WêreldSolidariteit Wêreld
Tuis › Nuuskantoor › Akademia se hande versterk met vooraanstaande professors
Met die onlangse aanstelling van 'n akademiese hoof en drie dekane skep Akademia – in 'n onstuimige hoëronderwysomgewing – nuwe moontlikhede vir voornemende studente wat gehalte onderrig in Afrikaans wil ontvang. Ondanks die taalbeleide van talle openbare universiteite wat moedertaalonderrig onmoontlik maak, bou Akademia voort aan Afrikaans as wetenskapstaal.
Vandag is Akademia reeds in haar agste bestaansjaar en het sy reeds aan meer as 3 500 Afrikaanse studente toegang tot gehalte hoër onderwys gebied. Oor die afgelope sewe jaar het Akademia reeds elf kwalifikasies geakkrediteer, wat grade, hoër sertifikate en 'n gevorderde diploma insluit. Akademia beoog om hierdie jaar 40 nuwe kwalifikasies vir akkreditasie deur die Raad op Hoër Onderwys in te dien.
Professor Hannes Rautenbach is aangestel om vanaf Februarie sy plek as dekaan van die Fakulteit Natuurwetenskappe in te neem. Rautenbach was voorheen departementshoof van die Departement Geografie, Geoïnformatika en Meteorologie by die Universiteit van Pretoria en buitengewone professor by die Skool vir Gesondheidswetenskappe en Publieke Gesondheid aan dieselfde universiteit.
Akademia bereik jaarliks nuwe hoogtes in die daarstel van 'n volwaardige gemeenskapsuniversiteit wat 'n wye verskeidenheid vakdissiplines aanbied. Die aanstellings van hierdie gerekende akademici vorm deel van Akademia se oprigting van 'n omvattende residensiële kampus. "Ons glo dat hierdie kundiges se gerekende ervaring 'n merkwaardige bydrae sal lewer om Akademia se akademiese en bedryfsrelevantheid te behou en toenemend uit te bou."
Aansoeke om vir studies in 2019 is oop tot 19 Januarie. Vir meer inligting oor Akademia, besoek www.akademia.ac.za, stuur 'n e-pos na navrae@akademia of skakel 0861 222 888.
Meer oor Akademia onderrigleermodel
Akademia se onderrigleermodel is ideaal vir studente wat wil werk, terwyl hulle studeer. Akademia se model kombineer afstandsleer met 'n klaservaring. Interaktiewe kontaksessies word vanuit die ateljee in Centurion regstreeks uitgesaai na twaalf studiesentrums in Suid-Afrika, en een in Namibië. Hierdie metode van onderrig verbind dosente en studente in 'n virtuele leerruimte deur die gebruik van gevorderde tegnologie. Studente het 'n keuse van twee roosters waarvan hulle kies: 'n na-uurse rooster en 'n blokrooster.
Meer oor die akademiese hoof en dekane
Goosen is vanaf 1985 lektor in die departement Godsdienswetenskap aan die Universiteit van Suid-Afrika (Unisa), en word later senior lektor en medeprofessor (1997) in dié departement. Vanaf 2008 is hy professor in godsdienswetenskap aan dieselfde universiteit. Sy navorsing fokus op die Westerse metafisiese denke, op die sogenaamde teologies-politieke probleem, asook op die modernisme en die postmodernisme as idee-historiese verskynsels. Goosen se jongste boek is Oor gemeenskap en plek: Anderkant die onbehae (2015).
Duvenage is sedert Oktober 2011 departementshoof van die Departement Filosofie aan die Universiteit van die Vrystaat (UV). Hy is die skrywer en medeskrywer van verskeie boeke en 40 geakkrediteerde artikels in vaktydskrifte. Sy jongste boek is Afrikaanse filosofie: Perspektiewe en dialoë (2016). Duvenage spesialiseer in politieke en sosiale filosofie binne die velde kritiese teorie, fenomenologie/hermeneutiek en Suid-Afrikaanse intellektuele geskiedenis. Hy is sedert 2003 geakkrediteerde navorser by die Nasionale Navorsingstigting (NRF), sedert 2004 lid van die Suid-Afrikaanse Akademie vir Wetenskap en Kuns, en 'n voormalige president van die Wysgerige Vereniging van Suider-Afrika (PSSA). Vanaf 2015 is hy redakteur van die Joernaal vir Eietydse Geskiedenis (UV), en 'n ereprofessor in politieke filosofie aan die Universiteit van Cardiff in die Verenigde Koninkryk.
Rautenbach was onder andere vir agt jaar departementshoof van die Departement Geografie, Geoinformatika en Meteorologie aan die Universiteit van Pretoria (UP). Hy dien vir 'n tydperk as waarnemende dekaan in hierdie universiteit se Fakulteit Natuur- en Landbouwetenskappe, asook as waarnemende direkteur van die UP Waterinstituut. Vanaf 2016 is hy die Hoofwetenskaplike vir Klimaatsverandering en Veranderlikheid aan die Suid-Afrikaanse Weerdiens. Hy is ook sedert 2016 aangestel as buitengewone professor by die UP se Skool vir Gesondheidstelsels en Publieke Gesondheid. Rautenbach het 'n navorsingsrekord met meer as 50 gepubliseerde artikels. Hy dien tans as studieleier vir bykans 30 meestersgrade en vier doktorsgrade.
Du Toit betree die hoër onderwys in 1987 as senior navorser in die destydse Navorsingsinstituut vir Onderwysbeplanning aan die Universiteit van die Vrystaat (UV). In 1997 is hy aangestel as Departmentshoof van die Departement Didaktiek (later bekend as Kurriukulumstudie) in die Fakulteit Opvoedkunde aan die UV. Hy het ook die pos Programdirekteur: Voorgraadse programme beklee (2010-2013). Op 1 November 2013 is hy vir drie jaar gesekondeer om die BEd (Senior Fase & VOO Onderwys)-program wat hy aan die UV ontwikkel het aan die nuutgestigte Sol Plaatje Universiteit (SPU) te implementeer. Sedert 2016 is hy voltyds by die SPU aangestel as Hoof: Skool vir Opvoedkunde. Sy navorsingsfokus is op wiskunde-onderwys en kurrikulumontwikkeling gerig. Sedert sy toetrede tot die akademie in die Fakulteit Opvoedkunde in 1997 het hy nege artikels en vyf hoofstukke in akademiese boeke gelewer. Onder sy leiding het 22 meestergraadstudente en elf doktorale studente hulle studies suksesvol voltooi.